
A granulomatosis polyangitis okozta nyeregorr deformitás rekonstrukciós lehetősége

Kulcsszavak: Wegener granulomatosis; orrplasztika; porc graft
Bevezetés: A Wegener-granulomatosis, vagy az új nevezéktan alapján polyangitis granulomatosis, egy súlyos, antineutrofil citoplazmatikus antitest (ANCA) asszociált, kis ereket érintő vaszkulitisz, melyet dominálóan a felső légutat és a veséket érintő nekrotizáló, granulomatosus gyulladás jellemez. A kezelés ellenére is mintegy 30%-ban alakul ki a betegség kapcsán a jellegzetes nyeregorr deformitás, súlyos esztétikai és funkcionális problémákat okozva a betegeknek.

Módszerek: 7 esetünk kapcsán számolunk be a Klinikánkon alkalmazott, standardizált műtéti technikáról, mely során nyitott orrplasztikai feltárásból, két darabból kialakított robosztus L- alakú bordaporc grafttal végezzük a helyreállító műtétet. A csontos orrpiramishoz való speciális rögzítési technika és a két részből álló porcgraft biztosította rugalmas alakíthatóság jelenti műtéti technikánk fő előnyét.

Eredmények: 2012-2023. között 5 nő és 2 férfi betegünknél (4 esetben közepesen súlyos, 3 esetben súlyos fokú deformitás) történt nyeregorr korrekció, a Szegedi Tudományegyetem Reumatológiai Klinikájával szoros együttműködésben, akik a betegek kezelését és gondozását végzik, a betegség teljes remissziós fázisában. 1 esetben észleltük fertőzéses eredetű részleges porcgraft elhalást, 6 betegünk kiváló esztétikai és funkcionális eredménnyel, szövődménymentesen gyógyult.

Megbeszélés: Véleményünk szerint a kis számú nemzetközi irodalmi ajánlásokkal összhangban kidolgozott, speciális graft felépítési és rögzítési technikát használó eljárásunk megfelelő funkcionális és esztétikai eredményt biztosít a nyeregorr deformitás helyreállító sebészetében.



